《东风齐著力 题绕屋梅花图，寄陆荩思》
清代·徐釚

香浸牙签，春生兰叶，苦注南华。东头屋里，况有锦屏遮。

羡煞骚茵墨宝，纸窗下、老铁嵯岈。巡檐步，烟濛曲径，疏影横斜。

格韵转堪誇。图画里，芝岑菊圃增加。玉瓷浅斟，且漫醉流霞。

料理三间小屋，先归去、负郭栽花。还疑是，孤山处士，放鹤人家。

作者简介：徐釚（qiú ）（1636～1708）清代词人。字电发，号虹亭、鞠庄、拙存，晚号枫江渔父。吴江（今属江苏苏州）人。康熙十八年（1679）召试博学鸿词，授翰林院检讨，入史馆纂修明史。因忤权贵，二十五年归里后，东入浙闽，历江右，三至南粤，一至中州。游历所至与名流雅士相题咏。康熙皇帝南巡，两次赐御书，诏原官起用，不肯就。卒年七十三。